Sverrir Örn Olsen fannst látinn á heimili sínu í Torrevieja á Spáni aðfararnótt sunnudagsins 12. janúar , hann var 65 ára að aldri . Þegar lögregla kom á vettvang var Sverrir Örn látinn . Samkvæmt áreiðanlegum heimildum Mannlífs er Guðmundur Freyr Magnússon , stjúpsonur Sverris Arnar , í haldi lögreglunnar í Torrevieja , en hann er grunaður um að hafa orðið Sverri Erni að bana . Sverrir Örn var sambýlismaður móður Guðmundar Freys , Kristínar Guðmundsdóttur og höfðu þau öll búið á Spáni í nokkurn tíma . Torrevieja og svæðið í kring er eftirsóttur staður fyrir Íslendinga , bæði til lengri og styttri dvalar , og hafa margir Íslendingar keypt sér eignir á svæðinu og flutt þangað alfarið . Norski miðillinn SpaniaAvisen fjallar um málið í dag . Þar kemur fram að gerandinn hafi ruðst inn á heimili móður sinnar og stjúpföður í Los Balcones-hverfinu í Torrevieja . Til átaka hafi komið á milli mannanna tveggja sem lauk með því að gerandinn hafi hrint stjúpföður sínum á glugga með þeim afleiðingum að glugginn hafi brotnað . Við það hafi fórnarlambið hlotið marga skurði , missti mikið blóð og látist . Samkvæmt upplýsingum SpaniaAvisen voru stungusár á líkama hins látna sem ekki voru vegna glerbrota úr glugganum . Beðið er niðurstöðu krufningar . Guðmundur FreyrMynd / Facebook Margdæmdur á Íslandi Guðmundur Freyr sem grunaður er um að hafa orðið sambýlismanni móður sinnar að bana er nýlega orðinn fertugur . Frá 16 ára aldri hefur hann minnst átta sinnum verið dæmdur til refsivistar fyrir hegningarlagabrot , fíkniefnabrot , tollalagabrot , lyfsölulagabrot og skotvopnalagabrot . Stórslasaður eftir alvarlegt bílslys Í byrjun árs 2018 lenti hann ásamt móður sinni og þremur öðrum Íslendingum í alvarlegu bílsslysi á Spáni . Guðmundur Freyr stórslasaðist og í fyrstu var talið að hann væri lamaður , svo reyndist þó ekki vera , en hann hlaut þó alvarlega áverka á taugum og mænu og ljóst var að langt bataferli var framundan . Í viðtali við DV í mars 2018 sagði Kristín , sem sjálf tognaði illa í baki í slysinu , um meiðsl Guðmundar Freys : „ Hann getur hreyft tærnar og lyft hnjánum . Svo tók læknirinn hann fram úr rúminu í dag [ síðastliðinn mánudag , innsk. blm. ] og hann reyndi að stíga hænuskref úr rúminu og aftur upp í . Síðan kom baksérfræðingur til að meta taugaskaðann , sem er mikill . Hann virðist ekki vera lamaður en það er ekkert sem þeir geta sagt með vissu . En hversu mikið þetta gengur til baka vitum við ekki . Þetta er heilmikill skaði . “ Var andlát bróður Guðmundar slys eða manndráp ? Fleiri áföll hafa dunið yfir fjölskylduna á síðustu árum . Bróðir Guðmundar Freys og sonur Kristínar , Þorvaldur Magnason , fannst látinn í Fossvogsdal 12. desember 2017 , en hann var á leið til Spánar daginn eftir . Samkvæmt rannsókn lögreglu benti ekkert til að neitt saknæmt hefði átt sér stað . Kristín og aðrir aðstandendur voru hrædd um að Þorvaldi hefði verið ráðinn bani , þar sem áverkar voru á líkinu og hann hafði sætt hótunum dagana fyrir andlátið . Þorvaldur var fíkill og fór Kristín ekki leynt með þá staðreynd en sagði son sinn hafa verið lífsglaðan og skemmtilegan mann . Eftir andlát hans tjáðu margir sig á samskiptamiðlum um mannkosti Þorvaldar og ljóst að hann átti marga vini og kunningja . „ Það er greinilega ekki nóg á mann lagt að Valdi minn kvaddi þennan heim 12. desember og svo þetta núna . Ég veit ekki hvar þessi martröð endar . Maður er ekki búinn að jafna sig á einu áfallinu þegar það kemur annað . Það er engin hætta á því að ég sé að fara að yfirgefa hann fyrr en hann getur bjargað sér sjálfur , “ sagði Kristín um son sinn , Guðmund Frey eftir bílslysið í byrjun árs 2018 .